
Päevakord:

1. Kuusalu Keskkooli edasine renoveerimine ja arenguplaanid.
2. Õpetajate tagasiside küsitluse tulemused.
3. Kohapeal algatatud teemad.
4. Järgmine hoolekogu koosolek.

Päevakorra teemade arutelu ja otsused:
1. Kuusalu Keskkooli edasine renoveerimine ja arenguplaanid.
Kuusalu vallavanem Terje Kraanvelt andis ülevaate Kuusalu Keskkooli edasistest renoveerimisplaanidest. 
Kuusalu Keskkooli renoveerimisplaan on koostatud aastaid tagasi. Renoveerimist alustati uue algklasside tiiva ehitamisest ning sellest ajast alates käivad arutelud järgmiste renoveerimisetappide osas. Vallal on olemas eskiisprojekt kogu maja renoveerimise osas, kuid seoses majanduskriisiga tuleb teha esialgses plaanis korrigeerimisi. Kuusalu vallas on ees ootamas suured väljakutsed, mis nõuvad pingitusi nii valla-ametnikelt kui ka -elanikelt. Tänasest majandusolukorrast lähtuvalt on selge, et Kuusalu Keskkooli renoveerimistöid pole võimalik rahastada valla omavahendidest ja tuleb võimalusel kaasata toetusi ning laenuraha (Kuusalu Keskkooli Täpitiib sai ehitatud omavahenditest ja laenurahast). Vallavanem kinnitas, et hoolekogu ametliku pöördumise vastuses välja toodud renoveerimisetapid ja eelarve on endiselt jõus ja selle kohaselt eraldab Kuusalu vald renoveerimistöödeks 4 miljonit eurot perioodil 2023-2026. Vallavanema sõnul pole sellise eelarvega aga kahjuks võimalik kogu kooli renoveerida ja ehitustööd tuleb teostada etapiviisiliselt. Millises järjekorras koolimaja renoveerimata maja osasid renoveerima hakatakse pole tänaseks teada. Tööde järjekorra seadmisel on määravaks renoveerimistööde rahastamine ja õppetöö ümberkorraldamise võimalused. 
Tänaseks on läbi viidud ekspertiis ja on selge, et vana algklassidemaja (kooli põhjatiib) renoveerimist ei kannata ja on otstarbekas ehitada uus hoone. Kõige mõistlikum oleks renoveerimistööde järgmise etapi käigus hoone põhjatiib maha lammutada. Kool saaks uued riietusruumid ja kaasaegsed tehnoloogialaborid. Hetkel on järgmiste renoveerimistööde eelarve mahuks 10 miljonit eurot (eelarvestatud on 2500 eurose ruutmeetri hinnaga). Silmas tuleb pidada, et keskkond on turbulentne ja pole kindel, kas eelarve maht jääb samaks. Valla eelarvesse on hetkel planeeritud üksnes 4 miljonit, mistõttu ilma kaasrahastajat leidmata uue hoone ehitamine poleks mõeldav. Saaksime rääkida üksnes koolimaja lõunatiiva (sh administratiivosa) renoveerimisest, kus saaks hakkama väiksemate eelarve mahtudega.
Kuusalu valla arendusjuhi Meeli Kuuli sõnul on Kuusalu vallal plaanis taotleda riigilt toetust uuest kohaliku omavalitsuse üksuste liginullenrgiahoonete ehitamise toetusmeetmest. Meeli Kuuli sõnul võib olla toetuse taotlemine raskendatud, sest me ei pruugi vastata tingimustele. Näiteks peame olema võimelised tõestama, et hoone, mille maha lammutame (peab olema kasutuses ja köetav, kuulub vallale, aga võib ka koosneda mitmest hoonest), on pindalalt sama suur hoonega, mis asemele ehitatakse. Hoonet, mille energiatõhusust parandama minnakse peab olema võimalik käsitleda eraldiseisva hoonena (meie koolimaja on hetkel üks hoone). Keskkonnamõju peale ehitustöid peaks märkimisväärselt paranema. Lammutatava hoone energiamärgis ei tohi olla parem kui D. Harjumaa pole uue taotlusvooru prioriteetseks piirkonnaks ja arvesse võetakse valla majanduslikku seisu. Valla majanduslik seis mõjutab toetuse suurust. Kuusalu valla  maksimaalne toetusmäär võiks olla ca 50% (eelmise taotlusvooru kohaselt oleks see siis ca 1 miljon eurot). 
Praeguseks pole Rahandusministeerium uut taotlusvooru ja selle tingimusi välja kuulutanud. Hetkel tegeletakse määruse uuendamisega, kuid ilmselt sellega ei lähe enam kaua ja siis selgub kas kvalifitseerume taotlema või mitte. Kui mitte, siis järgmine võimalus taotlusvoorus osaleda on 2025. aastal. 
Küsimus hoolekogult: „Kas saame osaleda mitmes taotlusvoorus?“ Meeli Kuul vastas, et kaks korda samast meetmest sama hoone jaoks toetust ei saa. Lisaks ei kohaldata ühele hoonele erinevaid energiatõhususe meetmeid, mis tähendab, et toetust saab taotleda üks kord. Meeli Kuul väljendas muret taotlusvooru perioodi pikkuse osas, sest taotlusvoor kestab piiratud aja ning selle aja jooksul on vaja kõik nõuetega vastavusse viia. Näiteks peab olema ehitusprojekt eelprojekti staadiumis. Lõplikku projekti on aga võimalik koostada alles siis, kui on teada millistele tingimustele peab vastama. Arhidektil peab jääma piisavalt aega projekteerimiseks. 
Küsimus hoolekogult: „Kas toetuse taotlemiseks on vaja ka ehitusluba?“ Meeli Kuul vastas, et eelmise taotlusvooru tingimuste kohaselt ehitusluba ei olnud nõutud. Laias laastus on nõutavad tingimused sellised: 
· kinnitus omafinantseeringu olemasolu kohta;
· lammutatava hoone energiamärgis;
· kinnistu, kuhu ehitatakse, peab vallale kuuluma;
· peab olema olemas hoone jätkusuutlikkuse plaan;
· eelprojekti staadium.

Küsimus hoolekogult: „Kes tervikuna juhib kooli renoveerimistöid?“ Meeli Kuul vastas, et tema tegeleb arendamise planeerimisega ning võimaluse korral koostab toetuse saamiseks vajaliku taotluse, et toetuse abil projekt ellu viia.
Meeli Kuuli sõnul oleme olukorras, kus tuleb hakata langetama raskeid otsuseid. Tänase päeva seisuga selgeid visioone ei ole. Variandid on sisuliselt järgmised:
· Lükata kogu renoveerimine edasi ja oodata majandusolukorra paranemist;
· Jääda esialgse plaani juurde ja ehitada välja kooli põhjatiib;
· Tegeleda kooli lõunatiiva renoveerimistöödega.

Laias laastus on plaan selline, et jätkuvad diskussioonid arhitektiga, tegeletakse uue eskiisi koostamisega ja oodatakse energiatõhususe toetuse taotlusvooru tingimusi. Arhitektiga on kokkulepe, et lõpliku eskiisi teeme siis, kui on teada mismoodi me renoveerimisplaanide ja rahastamisega edasi läheme. Meeli Kuuli sõnul võiks olla selle aasta maiks kõik selge. Reaalsete renoveerimis- või ehitustöödeni sel aastal jõua. Arvestades selle aasta renoveerimistööde eelarvemahtu, siis on oluline märkida, et ennekõike tegeletakse planeerimis- ja projekteerimistegevustega (lammutamiseks ja ehitamiseks ei lähe).

Küsimus hoolekogult: „Kui me täna teame, et kooli põhjatiib ei vasta tervisekaitse tingimustele, siis kas pole kuidagi seeläbi võimalik kaasrahastamist leida mõnest teisest toetusvoorust?“ Kooli juhtkonna ja valla esindajate sõnul kahjuks mitte, sest antud probleemiga on kohustatud tegelema kool ise. Koolijuhi sõnul tuleneb tervisekaitse tingimustele mittevastavus klassiruumide suurusest (liiga palju õpilasi ühe ruutmeetri kohta) ja sisuliselt oleks lahenduseks klassiruumi sulgemine või õpilaste arvu vähendamine. 
Küsimus hoolekogult: „Kas vallavalitsusel on kindel ajakava edasiste tegevuste osas. Meeli Kuul vastas, et ta saab tegeleda enda tegevuste ajastamisega, aga ei saa juhtida riigipoolseid tegevusi ja ajakava. 
Hoolekogult saabus ettepanek kaaluda teiste ettevõtete kaasamist rahastamisse. Ühe ettepanekuna toodi välja Kaitseministeeriumi kaasamist. Valla esindaja sõnul panustab Kaitseministeerium hetkel valla teedesse. Kas vallavalitsus kaalub ettepanekut või mitte jäi selgusetuks. 
Hoolekogu esitas vallavalitsusele palve hoida hoolekogu kursis uue info saabumisel ja renoveerimisplaanide tegemisel. Vallavalitsus nõustus. 
Hoolekogu poolt tehti ettepanek vaadata renoveerimisplaanidele uuesti mai kuus toimuval hoolekogu koosolekul. Ettepanek kiideti heaks.
Küsimus hoolekogult: „Millised on kooli kõige rohkem renoveerimist vajavad ruumid?“ 
Kooli juhtkonna sõnul vanad riietusruumid ja vana võimla. Riieturuumides puudus mingis ajavahemikus soe vesi, sest rott oli juhtmed läbi närinud, ruumis on ebameeldiv ja häiriv kanalisatsiooni lõhn. Haisulukud said ära vahetatud, aga hais jäi. Tegemist võib olla torude vajumise ja sellest tuleneva vale kaldega. Hoolekogu liige kirjutas veebis vastuseks, et kuiv trapp aktiivses pesuruumis viitab mittetoimivale vaakumklapile/kanali tuulutusele. Hoolekogu liikme sõnul ei soovi suuremad lapsed antud riietusruumides käia, sest need haisevad ja on koledad. Ta leidis, et antud investeeringu võiks siiski leida ja küsis millal on esimene võimalik aeg, et hakatakse renoveerima? Kas aasta? 
Hoolekogu liige küsis: „Kas koolil on plaan rahastada vanade riietusruumide renoveerimist omavahenditest? Kooli juhtkond vastas, et kui renoveerimistöid on mõistlik üldse ette võtta, siis rahastamine toimub tavapärases korras, st valla eelarvest. Enne riietusruumide renoveerimist on vaja teada, kuidas kooli renoveerimistööd tervikuna jätkuvad. Kui läheb kooli põhjatiiva lammutamiseks ja uue ehitamiseks, siis pole mõistlik hetkel vanu riietusruume renoveerida, sest need viiakse üle uude ehitatavasse hoone osasse. See tähendab aga seda, et vanades ruumides tuleb lastel riietuda ligikaudu 2 aastat.
Küsimus hoolekogult: „Kas saaksime koledad riietusruumi kasutusest maha võtta? Kooli esindajate sõnul suunatakse nii palju kui võimalik lapsi riietuma mujale, kuid paraku peavad osad lapsed antud ruumides riietuma. Millised lapsed antud ruumides riietuvad sõltub tunniplaanist ja sellest mitu klassi korraga riietuvad. Järgmisest nädalast muutub tunniplaan ja sellega seoses ilmselt muutuvad ka mõnevõrra riietumiskohad. 

2. Õpetajate tagasiside küsitluse tulemused
Õpetajate tagasiside tulemuste kokkuvõtte esitles õpetajate esindaja Kerttu Priilinn
Tagasiside küsitlus viidi läbi 62 õpetaja seas ja küsimustikule vastas 32 õpetajat. 
KÜSIMUS 1 - Mis teeb tööpäeva meeldivaks? 
Populaarseimad vastused: õpilased, kolleegid, aine õpetamine, hea töökeskkond, hea meeskkonnatöö.
KÜSIMUS 2 - Millega oled rahul meie kooli töökorraldusel?
Populaarsemad vastused: info liikumine, enam-vähem kõigega, palju otsustamisvabadust, palju usaldust ja mõistev suhtumine, reedel lõpeb koolipäev kell 14.00, uued digilahendused, innovatsioon, kolmapäeval on 7 tundi + koosoleku aeg.
KÜSIMUS 3 - Hinda uut söögisaali korraldust?
Enamus vastasid positiivselt (5 palli skaalas enamus hinnangud 4 ja 5).
KÜSIMUS 4 - Hinda koolitoitu?
Enamus on rahul.
KÜSIMUS 5 - Milliseid kooliga seotud probleeme sooviksid välja tuua?
Õpilased, kes kolavad kooli peal ringi, õpilased, kes käituvad üleolevalt jne, HEV õpilased, Oleks vaja kohta, kuhu saata tundi segavad õpilased (õpilastele tekib karistamatuse tunne). Uued tundide ajad (enamus vahetunde on liiga lühikesed ja vähenenud koostöö ja tiimi tunnetus). Mitmel õpetajal on ülisuur koormus. Aina rohkem on õpetamisvälist lisatööd. Nurinad töötasu osas. Kohanemisraskused uute digilahendustega. Lapsevanemate ootused õpetajatele on üle mõistuse suureks kasvanud. Lapsevanemate suhtumine on üleolev. Mõttetud ühiskoolitused, kooli renoveerimine, vähene tunnustamine. Homofoobsed kommentaarid õpetajate hulgas.

Küsimus hoolekogult: „Mida siis tehakse tundi segavate õpilastega ja kuidas õpetajaid toetada ja nende stressitaset vähendada?“ Kooli juhtkonna sõnul on koolis välja töötatud kindlad sammud, mida ette võtta. Kui need sammud ei vii tulemuseni, siis suunatakse õpilane sotsiaalpedagoogi (üle kuu ühe nädala koolis) juurde. Mõnikord tuuakse ka direktori juurde. Ennekõike on ootus, et õpetaja lahendab ise olukorra. Õpetaja jaoks on ühe õpilase poolt tunni segamine raske seetõttu, et samaaegselt pole võimalik õpetada teisi õpilasi ja tunni päevakorrast kinni pidada. Hoolekogu liige kommenteeris veebis, et kui klassis on keegi süsteemne segaja, siis sisuliselt on Põhiseaduses sätestatud §37 õigusriive: „Igaühel on õigus haridusele“. Mida nad siis rahulikult omandada ei saa. 
Küsimus hoolekogult: „Kas on võimalik korduvate käitumisprobleemidega õpilasi suunata väikeklassi?“ Kooli juhtkonna sõnul pole see kahjuks võimalik ja nende lastega tuleb tegeleda klassiruumis. Kooli juhtkonna sõnul on tegemist üle- Eestilise süsteemse probleemiga. Kooli juhtkond selgitas, et väikeklassi määratakse õpilane Rajaleidja poolt. Kool annab õpilase kohta soovituse, aga otsuse Rajaleidjasse pöördumise või mittepöördumise osas langetab lõplikult siiski lapsevanem. Koolijuht soovitas lapsevanematel alati probleemi olemasolu tunnistada ja pöörduda Rajaleidja poole, kust saab häid nõuandeid ja tuge tekkinud olukorra lahendamiseks.
Küsimus hoolekogult: „Kas Kuusalu koolil on edaspidi plaanis väikeklasse avada?“ Kooli juhtkonna sõnul peetakse esmaseks prioriteediks õppetööd väiksemates rühmades probleemsete ainete omandamiseks, kuid ei välistata ka väikeklasside teket. Koolis tehakse palju õpiabi tunde, et tagada tavapärane õppimine tundides, kus probleemne õpilane suudab õppida. 
Küsimus hoolekogult: „Millal kaasatakse õpilase probleemse käitumise korral lapsevanem ja kas direktor osaleb vestluses?“ Kooli juhtkonna sõnul vestlusesse lapsevanemaga kaasatakse direktor üksnes siis, kui esmane vestlus lapsevanemaga ei anna tulemust. 
Küsimus hoolekogult: „Millal kaasatakse lastekaitse?“ Kooli juhtkonna sõnul otsustatakse lastekaitsesse pöördumine erinevate individuaalsete parameetrite alusel. Mõnel juhul koheselt, mõnel juhul hiljem. 
Küsimus hoolekogult: „Kas on edulugusid (st probleemse käitumisega õpilase käitumine muutub heaks)?“ Kooli juhtkond vastas, et ikka on. Hoolekogu liikmeid ja kooli juhtkonda tegi murelikuks õpetajate tagasiside, mille kohaselt esineb õpetajate homofoobseid kommentaare õpilaste suunal. Kooli juhtkond võtab teema õpetajate seas üles. Hoolekogult saabus ettepanek viia läbi õpetajate seas vastavasisuline koolitus. Kooli juhtkond kaalub ettepanekut. HEV lapsi probleemiks. Õpetajate esindaja kirjutas veebis, et HEV laps iseenesest ei ole probleem. Probleem tekib siis, kui teda tuleb 20 õpilasega klassis koos õpetada. Lisaks märgiti, et kool taotles raha vaimse tervise koolitusteks, mis rahuldati. Koolitajaks valiti Andero Terras ja toimub mitu sessiooni. Koolitus on suunatud kogu kooli personalile (sh köögi personal). Koolitusel osalenute tagasiside on väga hea. 
Küsimus hoolekogult: „Kuidas veel saaks õpetajate stressitaset vähendada? Kooli juhtkonna sõnul üritame järgmisel õppe-aastal õpetajate koormusi vähendada. 
Küsimus hoolekogult: „Kas vald teeb õpetajate motivatsiooni tõstmise osas koostööd? Anu Kirsman vastas, et ikka tehakse. 

3. Muud kohapeal algatatud teemad
Küsimus hoolekogult: „Kas on teada millistest õpetajatest on uuel aastal puudus?“ Kooli juhtkonna sõnul pole hetkeseisuga ükski õpetaja lahkumisavaldust esitanud, kuid on indikatsioone, et mõnel õpetajal (2-3) on plaanis lahkuda. 
Küsimus hoolekogult: „Kas matemaatika õpetaja on leitud?“ Kooli juhtkond vastas, et endine matemaatika õpetaja on dekreedist tõenäoliselt tagasi tulemas ja uut matemaatikaõpetajat esialgu otsima ei pea. Hetkel on vakantne informaatika õpetaja ametikoht. Kooli juhtkonna sõnul on järgmiseks õppeaastaks vaja täita tõenäoliselt 4. õpetaja ametikohta. 
Küsimus hoolekogult: „Kas uue õppekavaga tekib ka õpetajatele koormust juurde? Kooli juhtkond ei sooviks veel teemat kommenteerida, aga ilmselt lisandub. Uus seadus võetakse vastu märtsis 2023 ja rakendub ilmselt uuest õppeaastast. Sellega seoses tuleb kõik ainekavad uuesti teha ja selguvad õpetajate koormused. Hoolekogu liige kommenteeris veebis, et B-võõrkeele valik peaks tulema uue õppekavaga. 
Hoolekogu liige küsis veebis: „Kas järgmine aasta siis võiks tulla ka matemaatika tasemegrupid? Varasemalt olid need alates 7. klassist“. Antud teemat koosolekul ei kajastatud. 
Veebis osalenud hoolekogu liige kirjutas kommentaari, et õpilased käivad garderoobis suitsetamas ja täna olid seal lausa õllepurgid olnud (ja sellega ühe lapse kott ära rikutud). Antud teemat koosolekul ei käsitletud. 

4. Järgmine hoolekogu koosolek
Hoolekogu esimees tegi ettepaneku viia läbi järgmine hoolekogu koosolek 16. veebruaril 2023 kell 18:00. Ettepanek kiideti heaks.
OTSUS – järgmine hoolekogu koosolek toimub 16. veebruaril 2023.


Tanel Tomson                             Eveli Tänav
Juhataja                                      Protokollija        


